Predkladacia správa

Návrh zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov predkladá Ministerstvo práce, sociálnych vecí a rodiny Slovenskej republiky v súlade s Plánom legislatívnych úloh vlády Slovenskej republiky na rok 2017. 

I. Cieľ návrhu zákona je v súlade so záväzkom vyplývajúcim z Programového vyhlásenia vlády SR na roky 2016 - 2020 „zefektívniť systém viaczdrojového financovania sociálnych služieb zavedením príspevku podľa stupňa odkázanosti pre všetkých zriaďovateľov rovnako“. Podľa predkladaného návrhu zákona sa za ustanovených podmienok z prostriedkov štátneho rozpočtu, prostredníctvom rozpočtovej kapitoly Ministerstva práce, sociálnych vecí a rodiny Slovenskej republiky, zabezpečí  na rovnakom právnom základe spolufinancovanie neverejných poskytovateľov sociálnych služieb v zariadeniach sociálnych služieb pre fyzické osoby, ktoré sú odkázané na pomoc inej fyzickej osoby pri sebaobsluhe (zariadenia podporovaného bývania, zariadenia pre seniorov, zariadenia opatrovateľskej služby, rehabilitačné strediská, domovy sociálnych služieb, špecializované zariadenia a denné stacionáre) na lokálnej i regionálnej úrovni a verejných poskytovateľov týchto sociálnych služieb na lokálnej úrovni. Ide o diferenciáciu úrovne tohto spolufinancovania vo väzbe na štruktúru prijímateľov sociálnej služby podľa stupňa ich odkázanosti na pomoc inej osoby pri sebaobsluhe a podľa formy sociálnej služby, ktoré determinujú nákladovosť poskytovanej sociálnej služby. Poskytnutý finančný príspevok bude účelovo viazaný na spolufinancovanie ekonomicky oprávnených nákladov na mzdy a odvody zamestnancov poskytovateľa sociálnej služby.  Takto ustanovený mechanizmus posilní viaczdrojové financovanie sociálnych služieb a prispeje k ich dlhodobej udržateľnosti a dostupnosti, prispeje tiež  k podpore zamestnanosti a zamestnateľnosti a riešeniu úrovne  odmeňovania zamestnancov v sociálnych službách.

Podpora spolufinancovania týchto sociálnych služieb poskytovaných neverejnými poskytovateľmi sociálnych služieb na lokálnej i regionálnej úrovni a verejnými poskytovateľmi sociálnych služieb na lokálnej úrovni na rovnakom základe, vytvorí priestor v rozpočtoch samosprávnych orgánov na poskytovanie a zabezpečovanie aj ďalších druhov sociálnych služieb vo verejnom záujme v rámci ich pôsobnosti a podporu procesu deinštitucionalizácie sociálnych služieb rozvojom sociálnych služieb komunitného charakteru. Navrhovaná úprava spolufinancovania sociálnych služieb z verejných prostriedkov je koncipovaná tak, že zohľadňuje poskytovanie sociálnych služieb a ich zabezpečovanie, ako výkon samosprávnej pôsobnosti obce a vyššieho územného celku, vrátane ich zodpovednosti za napĺňanie potrieb rozvoja jednotlivých druhov sociálnych služieb v území, a to primerane oprávneným potrebám obyvateľov. V tomto smere ide o relevanciu písomného vyjadrenia príslušnej obce alebo príslušného vyššieho územného celku v rozsahu ich pôsobnosti o súlade predloženej žiadosti konkrétneho žiadateľa o poskytnutie finančného príspevku s komunitným plánom sociálnych služieb príslušnej obce alebo koncepciou rozvoja sociálnych služieb príslušného vyššieho územného celku. Obce a vyššie územné celky sú v súlade s doplnením pôsobnostných ustanovení zákona povinné vydávať v rozsahu ich pôsobnosti poskytovateľom sociálnych služieb na ich žiadosť písomné vyjadrenie o súlade predloženej žiadosti o poskytnutie finančného príspevku zo štátneho rozpočtu podľa § 78b ods.1 s komunitným plánom sociálnych služieb alebo s koncepciou rozvoja sociálnych služieb vyššieho územného celku. Zároveň sú obec a vyšší územný celok zaviazaní posudzovať tento súlad na základe vopred určených a zverejnených kritérií pri dodržaní princípov rovnakého zaobchádzania nediskriminácie, transparentnosti, proporcionality, hospodárnosti a efektívnosti. 

II. Navrhovanou právnou úpravou sa posilňuje ochrana prijímateľov domácej opatrovateľskej služby, prijímateľov pomoci pri osobnej starostlivosti o dieťa a ochrana prijímateľov ambulantnej sociálnej služby v zariadení sociálnych služieb bez poskytovania stravovania, a to zvýšením výšky povinného zostatku z príjmu prijímateľa tejto sociálnej služby z doterajšej výšky najmenej 1,4-násobku sumy životného minima pre jednu plnoletú fyzickú osobu na 1,65-násobok sumy životného minima pre jednu plnoletú fyzickú osobu. 

III. Cieľom ďalších navrhovaných zmien je vzhľadom na požiadavky aplikačnej a interpretačnej praxe precizovať oblasti, ktoré upravujú právne vzťahy pri poskytovaní sociálnych služieb, a týkajú sa najmä úpravy obsahu služby včasnej intervencie, úpravy podmienok poskytovania starostlivosti o deti v zariadení starostlivosti o deti do troch rokov veku dieťaťa, vykonávania sociálnej posudkovej činnosti, náležitostí žiadosti o zápis do registra a žiadosti o udelenie akreditácie na odbornú činnosť, obsahu komunitného plánu sociálnych služieb a koncepcie rozvoja sociálnych služieb a v neposlednom rade i úpravy právnej ochrany prijímateľa sociálnej služby pred platením úhrady za sociálnu službu neprimeranej jeho príjmu a majetku ku dňu splatnosti úhrady za sociálnu službu.

Účinnosť zákona sa navrhuje od 1. januára 2018. Zásah navrhovanej právnej úpravy do právnych vzťahov vzniknutých pred nadobudnutím jej účinnosti je riešený v rámci prechodných ustanovení zákona. Tieto vytvárajú dostatočný časový priestor na prispôsobenie novým právnym podmienkam, a to najmä odkladom uplatňovania novo ustanovených povinností.

Predkladaný návrh zákona v súlade s doložkou vybraných vplyvov bude mať  negatívny vplyv na rozpočet verejnej správy, konkrétne na rozpočtovú kapitolu Ministerstva práce, sociálnych vecí a rodiny Slovenskej republiky  v celkovej výške 44 664 378 eur (rok 2018), 59 235 224 eur (rok 2019) a 65 869 844 eur (rok 2020). Ide o zvýšenie rozpočtových výdavkov určených na vyplácanie finančných príspevkov na poskytovanie sociálnej služby v zariadeniach podmienených odkázanosťou, čo má za následok   aj potrebné zvýšenie administratívnych kapacít ministerstva. Dňom 1.1.2018 Ministerstvo práce, sociálnych vecí a rodiny Slovenskej republiky začne výkon hodnotenia podmienok kvality poskytovaných sociálnych služieb, ktoré je podmienené zvýšením počtu zamestnancov priamo vykonávajúcich hodnotiteľskú činnosť. Predložený návrh bude mať negatívny vplyv aj na rozpočty obcí z dôvodu zvýšenia ochrany zostatku z príjmu klientov domácej opatrovateľskej služby pred úhradou neprimeranou ich príjmu a majetku (z 1,4 na 1,65-násobok sumy životného minima), čo sa negatívne premietne do príjmovej časti rozpočtov obcí. Návrh bude mať negatívny vplyv na služby verejnej správy pre občana.  Návrh nebude mať vplyv na životné prostredie a  vplyv na informatizáciu.   Predkladaný návrh zákona bude mať pozitívny vplyv na podnikateľské prostredie a sociálne vplyvy. 

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná.

Návrh zákona bol predmetom medzirezortného pripomienkového konania. Vyhodnotenie pripomienok je súčasťou predkladaného materiálu, avšak vzhľadom na jeho veľký rozsah je doručené v listinnej podobe len jedenkrát, v ďalších požadovaných rovnopisoch je priložené len v elektronickej podobe na nosiči dát. Na rokovanie sa návrh zákona predkladá s rozpormi so subjektmi, ktoré sú uvedené vo vyhlásení o rozporoch.